stanford-oval/wikipedia huggingface dataset:
מטאל גיר (סדרת משחקים)
סגנון ונושאים

המשחק "מטאל גיר" המקורי, שיצא בשנת 1987 במהלך המלחמה הקרה, עסק בהפעלת מניפולציה על חיילים בידי הפוליטיקאים של המזרח והמערב - דבר שזכה לפתרון עם הקמתה של "אאוטר הבן", מדינה ללא פוליטיקה. משחק ההמשך "מטאל גיר 2: סוליד סנייק" יצא בשנת 1990 בסופה של המלחמה הקרה והרחיב זאת עם אינטריגות פוליטיות, אתיקה בשדה קרב, היסטוריה צבאית וההשפעות השליליות של לוחמת גרילה.
לפי מפיק המשחקים הידאו קוג'ימה, הנושאים החוזרים על עצמם בסדרת "מטאל גיר סוליד" הם בעיקרם "גן, מם, סביבה, חוש, שלום, נקמה וגזע" וכיצד אנשים מושפעים מנושאים אלו - המשחק "מטאל גיר סוליד" דן בגנטיקה ובהשלכות המוסריות שבהנדסה גנטית; "מטאל גיר סוליד 2: בני החירות" דן במידת ההשפעה שיש לזהות על חברתו של אדם ("מם") והשפעות הצנזורה על החברה; "מטאל גיר סוליד 3: אוכל נחשים" דן כיצד הזמן והמקום שאדם חי בו ("סביבה") משפיעים על הזהות שלו וכיצד פוליטיקה משתנה עם הזמן ועם ההיפר מציאות העכשווית - חוסר היכולת להבחין בין עובדה לבדיון בעולם רווי מידע; "מטאל גיר סוליד 4: אקדחי הפטריוטים" דן ב"חוש" - הבנתו של אדם על העולם, הבנה שאובדת כאשר אותו אדם מת. הדבר גם מדגיש כיצד ישנם דברים שאינם ניתנים להעברה לדור העתיד אשר מתפרשים בצורה מוטעית כמו גם המידע החושי של החיילים המשודרגים-טכנולוגית בעידן החדש, שנשלט באופן מלאכותי (ועקב כך גם משותף באופן גלובלי). "מטאל גיר סוליד: מהלך השלום" דן בטבעו האמיתי של השלום והרעיון שבעימות בחברה האנושית; "מטאל גיר סוליד 5: כאב הפנטום" דן בנושאי הגזע והנקמה, וכיצד האחרון שבהם יכול לגרום לאובדן האנושיות.
בעקבות המשחק המקורי, כל משחק היה דקונסטרוקציה של סרטי פעולה ומשחקי וידאו המשתמש בדימויים כדי לעורר את הנושאים והרעיונות, במיוחד את אלה של סרטי הריגול - דקונסטרוקציה זו חוקרת את הלך הרוח המחשבתי והשליטה המלאה הנדרשת כדי לבצע תוכנית אבסורדית ומעוותת לחלוטין שמסתמכת על אירועים שבגדר הסבירות - תוכנית שבסופו של דבר יוצאת לפועל ללא דופי. בנוסף, היא חוקרת מה קורה לילד-חייל אשר נכפים עליו חיים נורמטיביים והדבר בא לידי ביטוי בדמויות כמו איליי/ליקוויד סנייק ב"מטאל גיר סוליד 5: כאב הפנטום" וג'ק/ריידן ב"מטאל גיר סוליד 4: אקדחי הפטריוטים". "מטאל גיר רייזינג: התנקמות" דן גם בנקמה. ריידן מובס בתחילתו של הסיפור ומרגיש תחושה עמוקה של נקמה, ולצורך כך מבצע את נקמתו על הקבוצה שחיבלה בו, כמו גם הגיע להכרה עם עברו ואימץ את טבעו האמיתי. המשחקים נושאים הקבלות מפורשות רבות עם הפילוסופיה של פרידריך ניטשה. סוליד סנייק משמש כדקונסטרוקציה של ארכיטיפ גיבור הפעולה, וחוויות המלחמה שהוא עובר הפכו אותו לאדם מריר ושבור המבקש לפרוש מתפקידו, אך אינו יכול להימלט מחיי הקונפליקט בהם הוא מעורב. רעיון זה נחקר יותר לעומק דרך דמותו של ריידן, אשר עובר את אותם עינויים נפשיים כמו סנייק אך בדרך בוטה יותר. בדרך דומה, הבוס הגדול גם הוא אינו חסין בפני נושא זה - בתור נייקד סנייק ב"מטאל גיר סוליד 3: אוכל נחשים", הוא אינו דומה כלל לפסטיש סרטי הריגול של שנות ה-60 של סוכן חשאי חלקלק שאינו ניתן להשפעה אלא של איש פשוט וקשה יום. רק לאחר שעבר צילוק פיזי ופסיכולוגי קשה הוא הופך לחייל האולטימטיבי שידוע בתור הבוס הגדול.
קבלה וביקורות > מורשת

סדרת מטאל גיר העניקה השראה למספר גדול של מפתחי משחקים. מפתח משחקי ספלינטר סל ו-Far Cry 2, קלינט הוקינג, ציין שכל משחק פעולה מז'אנר ההתגנבות חייב את עצם קיומו להצלחה של מטאל גיר, וללא קיומם לא היו משחקי התגנבות כלל. מפיק ספלינטר סל מתיאו פרלנד ציין שהמשחק "מטאל גיר סוליד" היה להשראה גדולה למשחק ספלינטר סל והיה חלוצי לז'אנר ולאיכויות הבימוי. דניס דיאק, מייסד החברה הקנדית לפיתוח משחקים Silicon Knights אמר שהסיפור, התסריט, הדמויות, עבודת הדיבוב והסינמטיקה במשחק "מטאל גיר סוליד" היו לאבן דרך ולאור מנחה בעתיד של משחקי הווידאו. יוצר המשחקים "Unreal" ו"Gears of War" קליף בלזינסקי התייחס לנושאים הצבאיים ולמשחקיות הפעולה של סדרת מטאל גיר כהשפעה עיקרית על יצירותיו, וציין את Gears of War כהומאז' למטאל גיר. מספר מבקרי קולנוע ציינו אלמנטים דומים שנלקחו מסדרת מטאל גיר לסרט היקום הקולנועי של מארוול "קפטן אמריקה: חייל החורף", במיוחד "מטאל גיר סוליד 2: בני החירות".
יהושע זק

| --- | --- |
יהושע זק מקבל את פרס ישראל לחקר הפיזיקה מידי שרת החינוך יפעת שאשא־ביטון, 2022.
יהושע זק מקבל את פרס ישראל לחקר הפיזיקה מידי שרת החינוך יפעת שאשא־ביטון, 2022.
 לידה:  26 בספטמבר 1929 וילנה, פולין פולין
 פטירה:  14 במרץ 2024 (בגיל 94) חיפה, ישראל ישראל
 ענף מדעי:  פיזיקה
 מקום מגורים:  ישראל ישראל
 מקום קבורה:  בית הקברות היהודי שדה יהושע (כפר סמיר) 
 תאריך עלייה:  1957
 מקום לימודים:  אוניברסיטת וילנה אוניברסיטת לנינגרד הטכניון MIT
 מנחה לדוקטורט:  לב עמנואילוביץ' גורביץ   נתן רוזן יואל רקח
 מוסדות:  הטכניון - מכון טכנולוגי לישראל
 תלמידי דוקטורט:  Daniel B. Litvin   יוסי אברון   יצחק דנה
 פרסים והוקרה:  הפרס האקדמי של ניו אינגלנד (1967)  מדליית ויגנר (2014)  פרס ישראל (2022)  החלקיק האלמנטרי פרמיון בראון־זק קרוי על שמו.
 מספר צאצאים:  2 
 תרומות עיקריות
 התמרת זק, חבורת ההזזה המגנטית, המופע של זק.
 
יהושע (ישה) זק (26 בספטמבר 1929 – 14 במרץ 2024) היה פיזיקאי ישראלי, פרופסור במחלקה לפיזיקה של הטכניון. נודע בתרומותיו לתורה הקוונטית של אלקטרונים בגבישים מחזוריים, הגה את החבורה המגנטית וחקר את הצגותיה, הגה הצגה של מרחב הילברט שקרא לה kq - representation (הצגת kq) והידועה גם בשם התמרת זק וגילה פאזה טופולוגית בגבישים חד-ממדיים הידועה בשם Zak phase (פאזת זק). חתן מדליית ויגנר (אנ') לשנת 2014, חתן פרס ישראל בחקר הפיזיקה והכימיה לשנת ה'תשפ"ב (2022) וחבר עמית של האגודה הישראלית לפיזיקה, משנת 2018 עד לפטירתו.
ביוגרפיה

נולד בווילנה, פולין (בימינו בליטא), בשנת 1929, ולמד בבית ספר עברי. עם הכיבוש הנאצי הועבר לגטו וילנה (1941–1943), בגיל 14 נלקח למחנות עבודה באסטוניה ובגיל 15 למחנה הריכוז שטוטהוף. בגיל 16 השתתף בצעדת המוות משטוטהוף. עם שחרורו גויס לצבא האדום לשלוש שנים. באפריל 1948, בגיל 19, חזר לווילנה, השלים תוך שנתיים את לימודיו בבית הספר התיכון, וזכה במדליית כסף על הצטיינות בלימודים. בשנת 1953 היה אלוף ליטא בשייט קייאקים ל-1,000 מטר ליחידים. קיבל תואר שני בפיזיקה מאוניברסיטת וילנה בשנת 1955. את ההשתלמות לתואר דוקטור החל באוניברסיטת לנינגרד בהנחיית פרופסור לב עמנואילוביץ' גורביץ והפסיק אותה כדי לעלות לישראל, בעליית גומולקה. בשנת 1957 נרשם ללימודי דוקטורט בטכניון בהנחייתו של פרופסור נתן רוזן והנחיה משנית של פרופסור יואל רקח בירושלים. סיים דוקטורט בטכניון ב-1960 בנושא של הצגות של חבורות מרחביות לא סימורפיות. השתלמות בתר-דוקטורט עשה ב-MIT, ובמהלכה גילה את החבורה המגנטית. ב-1964 חזר לטכניון כחבר סגל מן המניין. גילה את הצגת kq, הידועה גם כהתמרת זק בשנת 1967. ערך ספר על הצגות בלתי פריקות של חבורות מרחביות. בתחילת שנות ה-70 (1970–1973) שימש ראש המכון למצב מוצק בטכניון. את הפאזה הידועה כ"פאזת זק" גילה בטכניון בשנת 1989.
תרומות מדעיות > חבורת ההזזות המגנטיות

חבורת ההזזות המגנטיות היא חבורת הזזות במישור הדו-ממדי שאינן מתחלפות (חבורה לא אבלית). החבורה שימושית בניתוח התכונות הספקטרליות של משואת שרדינגר המתארת גביש דו-ממדי אין סופי, בנוכחות שדה מגנטי הומוגני. לחבורה הזו יש תפקיד חשוב באפקט הול הקוונטי ובתיאור הפרפר של הופשטטר.
תרומות מדעיות > התמרת kq

התמרת kq, דומה להתמרת פורייה בהיותה התמרה אוניטרית של מרחב הילברט, אך בעוד שהתמרת פורייה היא התמרה ממרחב של פונקציות עם n משתנים רציפים למרחב פונקציות עם n משתנים רציפים, התמרת זק היא התמרה ממרחב פונקציות עם n משתנים רציפים למרחב פונקציות עם 2n משתנים רציפים עם תנאי שפה מיוחדים. ההצגה הוצעה במקור כהצגה נוחה לניתוח דינמיקה קוונטית של אלקטרונים בגבישים אבל יש לה שימושים רבים בניתוח אותות. התכנה Mathematica מכילה מימוש של האלגוריתם להתמרה. הצגת kq היא שפה אלמנטרית במכניקה קוונטית שמשתמשת בידע חלקי של הקואורדינטה x ובידע חלקי של התנע p.
תרומות מדעיות > פאזה טופולוגית

שני מבודדים חשמלית מובחנים טופולוגית אם אי אפשר לשנות באופן רציף את פונקציית הגל במצב היסוד של הראשון לפונקציית הגל של השני מבלי לעבור דרך פאזה מוליכה חשמלית. (האפיון נקרא טופולוגי בגלל הדמיון לאפיון הטופולוגי של טבעת מביוס מול טבעת גלילית: כדי ליצור טבעת מביוס מגליל צריך לעבור דרך מישור ההמתקבל מחיתוך הגליל לאורך צירו.) פאזת זק, הקשורה עם הפאזה הגאומטרית הידועה בשם "פאזת Berry", הוצעה באופן תאורטי ב-1989 ואושרה נסיונית 25 שנים לאחר מכן.
פרסים והוקרה

2014 – מדליה על שם יוג'ין ויגנר (אנ').
2018 – נבחר כעמית של האגודה הישראלית לפיזיקה. "על תרומותיו לפיזיקה של המצב המוצק ובמיוחד על גילוי החבורה המגנטית, הצגת kq, והגילוי של פאזה טופולוגית של מבנה פסים במוצקים הידועה כ"פאזת זק".
פברואר 2022 – פרס ישראל לחקר הפיזיקה והכימיה.
הערות שוליים

1 2  Wigner Medal awarded to Professor Joshua Zak. The Technion Department of Physics. 26 February, 2014
1 2  J. Zak, "Magnetic Translation Group". Phys. Rev, 134, A1602. 1964
↑  J. Zak, "The Kq-Representation in the Dynamics of Electrons in Solids". Solid State Physics, Volume 27, 1972, Pages 1-62
↑  Zak, Joshua. The Irreducible representations of space groups. W. A. Benjamin, 1969
↑  J. Zak, "Dynamics of Electrons in Solids in External Fields". Phys. Rev, 168, 686. 1968
↑  Ivo Souza, "Introduction to Zak and Berry phase". Youtube. October 4, 2017
↑  J. Zak, "Berry’s phase for energy bands in solids". Phys. Rev, Lett. 62, 2747. 1989
↑  M. Atala, M. Aidelsburger, J. T. Barreiro, D. Abanin, T. Kitagawa, E. Demler, I. Bloch. "Direct measurement of the Zak phase in topological Bloch bands". Nature Physics, volume 9, pages 795–800. 2013
↑  "New IPS Fellows". The Israel Physical Society
↑  '"`UNIQ--nowiki-0000000C-QINU`"'שירה קדרי־עובדיה,'"`UNIQ--nowiki-0000000D-QINU`"'פרס ישראל לחקר תחומי הפיזיקה והכימיה יוענק לפרופ' יהושע זק מהטכניון, באתר הארץ, 28 בפברואר 2022
| --- | --- |
בקרת זהויות :  NLI: 987012679250605171  CiNii: DA09137966  GND: 1323770968  ISNI: 0000 0003 9173 5194  LCCN: no2021111742  NTA: 134965175  SUDOC: 204405424  VIAF: 285619772   WorldCat (עם VIAF): 285619772
פנחס שפירא מקוריץ

| --- | --- |

מצבת קברו בשפטיבקה
 לידה:  1726 ה'תפ"ו שקלוב, בלארוס 
 פטירה:  1791 (בגיל 65 בערך) י' באלול תקנ"א שפטיבקה, אוקראינה 
 מדינה:  האיחוד הפולני-ליטאי 
 תקופת הפעילות:  ?–1791 
 רבותיו:  הבעל שם טוב, דב בער ממזריטש 
 צאצאים:  משה שפירא 
 
 תפקידים נוספים:  רב ראשי 
 
 twotzaddiks.org/index.html
 
רבי פנחס שפירא מקוריץ (תפ"ו, 1726 – י' באלול תקנ"א, 1791) היה מתלמידיו הקרובים של הבעל שם טוב, מגדולי צדיקי החסידות במאה ה-18.
קורות חייו

נולד בעיר שקלוב בשנת 1726, לרבי אברהם אבא. אביו, אברהם אבא, היה בנו של פנחס בן משה, בן רבי שלמה אב בית הדין של סטאנוב, בנו של רבי נתן נטע שפירא בעל ה"מגלה עמוקות". אמו הייתה מצאצאי הראב"ן. נקרא על שם סבו רבי פנחס שפירא, מגיד מישרים בשקלוב. גדל והתחנך בעיר הולדתו, וכבן למשפחת ליטאית למדנית למד והעמיק בתלמוד ובפוסקים, וכבר בצעירותו רשם לעצמו חידושים ופלפולים שנדפסו מאוחר יותר בספר גבעת פנחס. בנוסף רכש ידיעות בדקדוק ובספרי הפילוסופיה של ימי הביניים. נישא לטריינא בת הרב יונה וייל מסלאוויטא (אחיינו של הקרבן נתנאל).
בעקבות עלילה שהעלילו על אביו בשקלוב נאלצה משפחתו לעזוב את העיר ולעבור למירופול שבאזור ווהלין, שם החל אביו שהיה מתנגד לחסידות להכיר את הבעל שם טוב, עד שהפך לתלמידו. הבן, רבי פנחס, הלך בעקבות אביו ודבק בתנועה החסידית ובתורתה, ועם זאת, הוא נותר ייחודי בהשקפותיו ובדרכו החסידית. בהיררכיה החסידית, נמנה רבי פנחס מקוריץ עם תלמידיו הבכירים של הבעל שם טוב, יחד עם המגיד ממעזריטש, רבי יעקב יוסף מפולנאה ורבי יחיאל מיכל מזלוטשוב.
רבי פנחס ישב בעיר קוריץ, עד שהתפתח סכסוך בינו ובין אוהדיו של רבי יחיאל מיכל מזלוטשוב. לפי זכרונות שנחשפו על ידי אברהם יהושע השל, המחלוקת החלה סביב המונופול שהיה למשה בנו של ר' פנחס על השחיטה בעיירה, אליו התנגדו ר' יחיאל מיכל ורב העיירה רבי יצחק אייזיק הכהן. הסכסוך חשף מחלוקות ביחס לתפילה ועבודת השם:
"ונמשך מזה מחלוקת גדול בעיר והיו אנשים מתנגדים אליו [ר' פנחס], גם מפני שדחה אנשים מביתו ולא היה יכול לסבול שהיו עושים תנועות של המגיד והיו מכנים עצמן שהם אנשים של המגיד [ר' יחיאל מיכל]"
אם כי רבי פנחס טען שאין זו מחלוקת אלא שתי דרכים שמתאימות לאנשים שונים, הוא נאלץ לבסוף לעזוב ולעבור לעיר אוסטרהא.
בשנת תקנ"א עזב רבי פנחס את אוסטרהא על מנת ללכת לארץ ישראל, אולם בדרכו התעכב בעיר שיפיטובקה, בה חלה ונפטר בי' באלול אותה שנה. נקבר בבית הקברות הישן בעיר. תחת השלטון הקומוניסטי הוחרב בית הקברות, והרב יצחק גדליה ליברזון בנה מצבה חדשה בבית הקברות החדש לזכרו של רבי פנחס אך קברו לא הועבר. המצבה שהועברה נשאה את השם פנחס בן מרדכי והייתה שונה מהנוסח המקורי של המצבה, והעולים לקברו טעו בציון וניגשו למצבה החדשה. בעקבות השתדלותו של ד"ר גדליה מזל מירושלים שנמנה עם צאצאיו ופנייתו לגוף האחראי הוקם אוהל תפילה, חודשה מצבתו על מקום קברו, והמשתטחים התוודעו למקום קברו ושבו לפקוד את המקום.
רבים מגדולי החסידות בדור השני והשלישי הגיעו לבית מדרשו, בהם כאלו שעוד הספיקו לפגוש את הבעל שם טוב. תלמידיו המפורסמים היו רבי רפאל מברשיד ורבי בנימין זאב מבלטא, עוד מתלמידיו: רבי יעקב שמשון משיפיטובקה, רבי יוסף מרשקוב. לרבי פנחס מקוריץ היו חמישה בנים ובת. שני נכדיו היו בעלי דפוס עברי בעיר סלאוויטא בשם "דפוס סלאוויטא".
תורתו

לא נשתמרו כתבים שלו, מלבד מכתב אחד שכתב לתלמידו-חברו רבי ישעיה מדינוביץ ובו תשובות לקושיות והערות על עליות נשמה וגילויי סודות. קיימת מסורת על ספר שנכתב בכתב ידו, אך בקרב צאצאי רבי פנחס, המדפיסים מסלאוויטא, הייתה מסורת שאין להדפיס את הספר. עם זאת, רבים מתלמידיו כתבו את התורות שאמר ורשמו אותם בכתבי יד.
עיקרי תורתו וסיפורי צדיקים הקשורים בו מכונסים בספר ליקוטי שושנים (רוסיה, ללא שנת דפוס), ובספר מדרש פנחס (ח"א - וורשה תרל"ו, ח"ב - לובלין תר"ס), שנכתב על ידי תלמידיו; ובספר "מדרש פנחס החדש" (וורשה תר"ע). בסוף הספר מדרש פנחס נרשם שהוא עצמו ביקש מצאצאיו ותלמידיו שילמדו את ספרו מדי יום. הספר כולל גם סיפורים והדרכות של תלמידיו, בחלקים נפרדים. קטעים מתורתו, הודפסו כנספחים בספרים שונים. כמו כן, נערך מתורתו החלק השני נופת צופים שבספר קודש הילולים.
בשנת תשס"ג (2003) הודפסו בבני ברק שני כרכים הכוללים מתורתו ותולדותיו בצירוף מפתחות ונספחים, בשם "אמרי פנחס השלם".
צאצאיו

פרק זה טעון שכתוב. אנא תרמו לוויקיפדיה . ייתכן שתמצאו פירוט בדף השיחה. הסיבה היא על פי מדינות ויקיפדיה לכתיבת ביוגרפיות יש להזכיר בשמם רק צאצאים שמוכרים בזכות עצמם, יש לצמצם פרק בהתאם.
רבי יהודה מאיר רבה של שיפיטובקה, חתנו של רבי יעקב שמשון משיפיטובקה.
רבי משה מסלאוויטא. הוא פתח את בית הדפוס בסלאוויטא. בניו היו רבי שמואל אבא ורבי פנחס שנאסרו בשנת תקצ"ה בעקבות הלשנת שקר לשלטונות על הריגת עובד בבית הדפוס.
רבי יעקב שמשון מזסלב. היה חתנו של רבי דב רבה של זסלב ולאחר פטירתו מילא את מקומו.
רבי יחזקאל מאוסטרהא. נישא לבתו של רבי יוסף מפולנאה. בניו היו רבי חיים ורבי אברהם.
רבי אליהו, חתן רבי יוסף מוונישניבץ.
שרה רחל שיינדל אשת רבי שמואל אב"ד קלינבלאט בן מרדכי, ונכדו של רבי משה מחכמי הקלויז בברודי.
הרב שמשון אהרן פולונסקי היה צאצא של רבי פנחס דרך חתנו רבי שמואל.
הסופרת חוה שפירא.
משה פלדנקריז פיזיקאי ומפתח שיטת פלדנקריז הוא מצאצאיו.
לקריאה נוספת

יצחק אלפסי, החסידות, תל אביב, הוצאת מעריב, 1977, עמ' 43–44.
אליעזר שטיינמן, באר החסידות -חלק ב, הוצאת כנסת, תל אביב, ה'תשי"ח.
הערות שוליים

↑  רבי פנחס בן רבי אברם אבא בן רבי פנחס משקלוב בן רבי משה בן רבי שלמה אב בית הדין של סטאנוב בנו של המגלה עמוקות (אמרי פנחס חלק ב' עמוד תמג)
↑  "לתולדות ר' פנחס מקוריץ", בתוך עלי עי"ן מנחת דברים לשלמה זלמן שוקן. כתב יד אחר של הזכרונות נדון אצל רבקה ש"ץ אופנהיימר, החסידות כמיסטיקה, עמ' 140-141.
↑  מור אלטשולר, הסוד המשיחי של החסידות, חיפה, 2002, עמ' 52-56
↑  צילום המכתב המקורי, מאוספי הספריה הלאומית
↑  הרב שמשון אהרן היה בנו של הרב אברהם יצחק מקאלניבלט, בן הרב נחום, בן הרב אליהו פנחס, בן הרב אהרן בנו של רבי שמואל וחתן בנו של רבי שמריהו מוורחיווקא.
| --- | --- |
בקרת זהויות :  NLI: 987007287524905171  PLWABN: 9810643171005606  GND: 1051483190  ISNI: 0000 0000 7105 6619  LCCN: nr94030182  VIAF: 305413081   WorldCat (עם VIAF): 305413081
חופשת לידה

היסטוגרמה של מספר המדינות על פי אורך חופשת הלידה בתשלום. רוב המדינות מספקות חופשה בתשלום של 10–20 שבועות.
חופשת לידה (חל"ד) היא חופשה, פעמים רבות בתשלום, הניתנת לעובדת (ולעיתים גם לעובד) בעקבות לידה או אימוץ. לחופשת הלידה מגוון מטרות, ביניהן מתן תקופת התאוששות מההיריון ומהלידה לאישה בתקופת משכב הלידה, תמיכה בהנקה, מתן אפשרות להורים להעניק טיפול פרטני ליילוד בתקופה הראשונה לחייו ולאחרונה עידוד ילודה.
חופשת לידה נהוגה ברוב מדינות הרווחה, אך אורכה ואופייה משתנה באופן משמעותי, בהתאם לגיוון במטרות השונות. ברוב המקרים, חופשת הלידה כוללת שלושה אלמנטים: תקופה שבה מותר ליולדת לקחת חופשה או אף אסור להעסיקה; הגנה מפיטורין בתקופת החופשה; ותשלום להורה שבחופשה.
מבנה חופשת הלידה

בעולם נהוגות מגוון רחב של חופשות הניתנות לאחר לידת ילד, השונות זו מזו בצורה משמעותית במאפיינים שלהן. נהוג להבחין בין שלושה סוגים עיקריים של חופשות:
חופשת אמהות (Maternity Leave): חופשה הניתנת לאם בלבד (אם כי לעיתים ניתנת להעברה לאב או לגורם שלישי), בדרך כלל לפני הלידה או מייד לאחריה. נתפסת לרוב כאמצעי להגנה על בריאותם ורווחתם של היולדת ושל הילוד.
חופשת אבהות (Paternity Leave): חופשה הניתנת לאב בלבד, בסמוך ללידה, במטרה לאפשר לו לסייע ליולדת ובטפול בילוד ובילדים גדולים יותר.
חופשת הורות (Parental Leave): חופשה הניתנת לשני ההורים באופן שווה, במטרה לאפשר להם לטפל בילדם, כל עוד הוא בטיפול ביתי ולא במסגרת חינוכית. החופשה יכולה להינתן באופן אישי לכל אחד מבני הזוג, ללא אפשרות העברה; באופן אישי אך עם אפשרות העברה בין בני הזוג; או באופן משפחתי, תוך הקצאת תקופת זמן לשני בני הזוג ומתן אפשרות חלוקה חופשית. בחלק מהמקרים, ניתן לקחת את חופשת ההורות בחלקים או במשרה חלקית, במקביל לעבודה.
עם זאת, הגיוון הרב בסוגי החופשות מביא לכך שהאבחנה בין סוגי החופשות מיטשטשת. כך, למשל, בארצות בהם נהוג 'חודש אב' (חודש מחופשת ההורות השמור בלבדית לאב, וראו להלן), קשה לדעת האם זוהי חופשת הורות המוקדשת לאב, או חופשת אבהות.
מחקרים בנושא

לפי מרגרט מהלר חופשת הלידה אמורה לספק את צורכי האם והתינוק גם יחד. בששת החודשים הראשונים אחרי הלידה קיימת תקופה אותה היא מכנה"תקופה סימביוטית" בה מתרחשת הלידה נפשית של התינוק תוך הקשר ההדוק עם האם. אי לזאת חופשת הלידה צריכה להתחשב גם בצרכי האם וגם בזה של התינוק, בעצם בצרכים המשותפים שלהם. היא אמורה להיות לפחות שישה חודשים. יש צורך שחופשת הלידה תיתן מענה לצרכים הרגשיים ופיזיים של התינוק.
מחלקת המחקר של הביטוח לאומי יחד עם החוג לסיעוד של בית ספר לרפואה של אוניברסיטת תל אביב ערכו מחקר גדול בנושא בשנת 1979. הממצא המרכזי של המחקר הוא שרוב הנשים ביקשו להאריך את חופשת הלידה עד שישה חודשים עם אופציה עד 24 חודשים והעלת דמי הלידה ל-100%. רק כשליש (35.2%) מהנשים חזרו לעבודה, היתר האריכו את חופשתן. רוב האימהות שחזרו לעבודה היו במצב כלכלי קשה.
כבר בעת עריכת המחקר, הייתה חופשת הלידה במספר מדינות באירופה ארוכה יותר מאשר בישראל. היום, ברוב מדינות אירופה חופשת הלידה ארוכה יותר מאחר שקיימת מגמה של עידוד ילודה - בהונגריה ורומניה לדוגמה, חופשת הלידה אורכה שנתיים.
בישראל

בישראל מחייב חוק עבודת נשים להוציא את היולדת לחופשת לידה (המושג "חופשת לידה" הוחלף וכיום מקנה החוק זכות ל"תקופת לידה והורות"). חופשה זו הייתה באורך 12 שבועות, במאי 2007 הוארכה ל-14 שבועות ובינואר 2017 הוארכה ל-15 שבועות. חופשת הלידה ניתנת להארכה נוספת במקרים שונים כגון לידה של מספר ילדים בו זמנית, אשפוז של הילוד וכדומה. בחופשת לידה זו מקבלת העובדת, שצברה תקופת אכשרה, דמי לידה מהמוסד לביטוח לאומי. בשנת 2010 הוארכה חופשת הלידה הבסיסית המתוארת לעיל ל-26 שבועות, האחרונים שבהם ללא תשלום (עליהם רשאית העובדת לוותר) וזאת לעובדת שמועסקת לפחות שנה במקום עבודתה. העובדת רשאית להתחיל את חופשת הלידה כבר 6 שבועות לפני יום הלידה המשוער. לאחר ששת השבועות הראשונים של חופשת הלידה רשאית היולדת להעביר זכות זו לבן זוגה, שיצא ליתרת חופשת הלידה, בתנאי שהאישה חזרה למקום עבודתה. מעבר לסייג הנ"ל אסור להעסיק עובדת בתקופת 15 השבועות הראשונים של חופשת הלידה שלה, גם בהסכמתה, למעט במקרים בהם הלידה לא הסתיימה בלידת ולד חי, או כאשר היולדת הסכימה למסור את הוולד לאימוץ, או כאשר היולדת היא אם פונדקאית, במקרים כאלה ניתן יהיה לקצר את חופשת הלידה בהסכמתה. בתנאים של הולדה של יותר מילד אחד, או אשפוז של היולדת, או של הוולד ניתן להאריך את חופשת הלידה.
אב זכאי לצאת לחופשת לידה במקרה שבת זוגו ויתרה למענו על חופשת הלידה לה היא זכאית או במקרה שהילד נמצא בחזקתו ובטיפולו הבלעדי של האב, עקב נכות או מחלה של בת הזוג, שבעטיים היא אינה יכולה לטפל בילד.
ביולי 2016 נוספה זכאות לאב לחמישה ימי היעדרות לאחר הלידה, מתוכם שלושה ימים על חשבון החופשה השנתית שלו ושניים על חשבון זכות המחלה שלו.
דמי לידה, שהם תחליף לשכר שאינו משולם בעת חופשת הלידה, משולמים על ידי המוסד לביטוח לאומי, אם היולדת עבדה 10 מתוך 14 החודשים שלפני הלידה או 15 מתוך 22 החודשים שלפניה. כאשר בן הזוג יוצא לחופשת לידה במקום האם, משולמים לו דמי הלידה.
היולדת זכאית גם למענק לידה חד פעמי, המשולם ליולדת בין אם עבדה לפני הלידה ובין אם לא עבדה.
במהלך חופשת הלידה המעביד פטור מלשלם שכר לעובדת, אך נצברות לה זכויות אחדות, כגון זכות לדמי הבראה ועוד. כמו כן בתקופת חופשת הלידה המזכה בדמי לידה, על המעביד והעובדת להמשיך להפריש לקופות גמל, כפי שנהגו לפני היציאה לחופשת לידה.
זכות לחופשת לידה ולדמי לידה נתונה גם להורים מיועדים (באמצעות הליך של פונדקאות הנערך בישראל), הורים באומנה והורים מאמצים. במרץ 2009 שילם לראשונה המוסד לביטוח לאומי דמי לידה לאב הביולוגי של תינוק שנולד בהודו באמצעות אם פונדקאית לזוג חד-מיני. ביולי 2010 אישר המוסד לביטוח לאומי לזוג גברים להתחלף בחופשת הלידה שלהם.
על המעסיק חל איסור לפטר עובד/ת במהלך חופשת הלידה, או להרע את תנאי העבודה שלו עם חזרתו לעבוד. איסורים אלה בתוקף גם בתקופה של 60 יום מתום חופשת הלידה. מעסיק שרוצה לפטר עובד/ת ב-60 יום שאחרי כן יוכל לעשות זאת רק באישור של משרד הכלכלה, ואישור זה לא יינתן אם הפיטורים קשורים בהריון או בלידה.
במדינות אחרות

ברוב מדינות המערב החופשה מוענקת לאלו שעבדו עבור המעסיק הנוכחי בתקופת זמן מסוימת. שוודיה היא אחת המדינות המעניקות חופשת לידה נדיבה במיוחד: כל ההורים העובדים זכאים לחופשה בתשלום בת 18 חודשים עבור כל ילד; העלות מתחלקת בין המדינה למעסיק. אחד ההורים, בדרך כלל האב, חייב לנצל 3 חודשים מתוך ה-18.
בארצות הברית אין זכאות חוקית לחופשת לידה בתשלום, ואין השתתפות של המדינה. חברות מסוימות מעניקות חופשה כזאת על חשבונן. עם זאת, הורים יכולים לקחת חופשה של עד 6 שבועות ללא תשלום תחת הנחות מסוימות.
בגרמניה יכולה האם לצאת לחופשה של 14 שבועות בשכר מלא ועוד 12 עד 14 חודשים בשכר חלקי עד תקרה מסוימת, האב יכול לקחת חופשה דומה. בצרפת ואיטליה התנאים דומים עם שינויים מסוימים באורך החופשה והחלוקה בין האם לאב.
ביפן מאושרת חופשה של 14 שבועות ב-60% מהשכר.
חזרה לעבודה לאחר חופשת לידה

מחקרים מצביעים על כך שחופשת לידה משפרת את בריאות התינוק, כולל ירידה בתמותת יילודים, ירידה במשקל לידה נמוך ולידה מוקדמת עם תוצאות התפתחותיות טובות יותר, ומשך זמן הנקה ארוך יותר. כמו כן, החזרה לעבודה לאחר חופשת לידה מהווה אתגר משמעותי עבור נשים, הנדרשות לשלב בין תפקידן כאימהות לבין הקריירה המקצועית שלהן. השילוב הזה מלווה בקשיים רגשיים כגון רגשות אשם ודאגות, לצד עייפות והתמודדות עם שינויים בסדר היום ודרישות העבודה. עם זאת, בחזרה לעבודה ישנה תחושת התרגשות וציפייה לחידוש הפעילות המקצועית בחייהן.
מחקר שבוצע לאחרונה אשר בחן את חוויית החזרה לעבודה של נשים לאחר חופשת לידה מצא כי החזרה לעבודה מייצגת תקופה קריטית במיוחד בחייהן האישיות והתעסוקתיות של נשים, כאשר עלולים להיווצר אתגרים וחסמים שיכולים להשפיע על החוויה שלהן בהווה ובעתיד. בפרט, רמת הלחץ בעבודה של אחיות שחוזרות לעבודה לאחר לידת הילד השני נמצאה גבוהה וקשורה למחויבותן לתפקיד האם. המחקר מצא גם כי הלחץ בעבודה גבוה יותר אצל נשים בעלות הכנסה חודשית נמוכה, נשים שחזרו לעבודה זמן קצר לאחר הלידה, נשים עם ילדים ראשונים בגיל צעיר ונשים עם סימפטומים דיכאוניים גבוהים.
מחקר מטא-אנליזה נוסף שבוצע בחן את הקשר בין עבודה להנקה לאחר חופשת לידה. המחקר בדק את שכיחות ההנקה לאחר חזרה לעבודה וההבדלים בין יבשות ורמות התפתחות שונות. תוצאות המחקר הצביעו על כך שנשים החוזרות לעבודה מוקדם נוטות להפסיק להניק מוקדם יותר, במיוחד במדינות בעלות הכנסה נמוכה. המחקר מדגיש את חשיבות התמיכה בהנקה במקום העבודה ומדיניות התומכת בכך. עוד עולה כי יש צורך לשפר את התנאים והתמיכה לנשים מניקות במקומות עבודה, על מנת להקל על האיזון בין עבודה לאימהות ולשפר את שביעות רצונן ותפקודן.